হাত মেলাল ভারত-চীন! মোদিকে ‘বন্ধুত্বের আহ্বান’ জিনপিংয়ের

ওয়েব ডেস্ক: দীর্ঘ জল্পনা-কল্পনার পর এক টেবিলে মুখোমুখি বসে বৈঠক করলেন ভারত ও চীন- দুই দেশের রাষ্ট্রপ্রধান। তিয়ানজিনে সাংহাই কোঅপারেশন অর্গানাইজেশন সম্মেলনে (SCO Summit) যোগ দিতে গিয়ে রবিবার মুখোমুখি হলেন ভারতের প্রধানমন্ত্রী নরেন্দ্র মোদি (Narendra Modi) এবং চীনের প্রেসিডেন্ট শি জিনপিং (Xi Jinping)। প্রায় ৫০ মিনিট ধরে চলে এই বৈঠক (Meeting)। সেখানেই দুই দেশের তরফেই বেশ কিছু গুরুত্বপূর্ণ বার্তা দেওয়া হয়।

উদ্বোধনী বক্তব্যে চীনা প্রেসিডেন্ট জিনপিং বলেন, “ভারত ও চীনের বন্ধুত্বই সঠিক পছন্দ।” তিনি দুই দেশকে প্রাচ্যের প্রাচীন সভ্যতার প্রতিনিধি হিসেবে উল্লেখ করে তিনি আরও বলেন, “আমরা বিশ্বের দুই সর্বাধিক জনবহুল দেশ। আমাদের দায়িত্ব হল উন্নয়নশীল বিশ্বের ঐক্য ও পুনর্জাগরণে নেতৃত্ব দেওয়া এবং মানবসমাজের অগ্রগতিতে অবদান রাখা।” চীন-ভারত কূটনৈতিক সম্পর্কের ৭৫ বছর পূর্তি প্রসঙ্গেও জোর দিয়ে জিনপিং বলেন, দুই দেশকে দীর্ঘমেয়াদি ও কৌশলগত দৃষ্টিকোণ থেকে সম্পর্ক গড়ে তুলতে হবে। তাঁর কথায়, “ড্রাগন ও হাতির একসঙ্গে এগিয়ে চলাই শান্তি ও সমৃদ্ধির পথ।”

আরও পড়ুন: ট্রাম্পকে যোগ্য জবাব! জিনপিংয়ের সঙ্গে বৈঠকে বিরাট বার্তা মোদির

এদিকে প্রধানমন্ত্রী মোদীও তাঁর বক্তব্যে সম্পর্ক দ্বিপাক্ষিক উন্নয়নের প্রতিশ্রুতি দেন। তিনি বলেন, “পারস্পরিক আস্থা, শ্রদ্ধা ও সংবেদনশীলতার ভিত্তিতে ভারত-চীন সম্পর্ককে (India-China Relation) এগিয়ে নিতে আমরা অঙ্গীকারবদ্ধ।” কাজান ব্রিকস শীর্ষ বৈঠকে গত বছর যে আলোচনা হয়েছিল, তা দুই দেশের সম্পর্কে ইতিবাচক দিশা দিয়েছে বলে তিনি মন্তব্য করেন। পাশাপাশি তিনি কৈলাশ মানস সরোবর যাত্রা পুনরায় শুরু ও ভারত-চীনের মধ্যে সরাসরি বিমান পরিষেবা চালুর বিষয়েও জোর দেন।

#WATCH | Tianjin, China: During his bilateral meeting with PM Narendra Modi, Chinese President Xi Jinping says, “… China and India are two ancient civilisations in the East. We are the world’s two most populous countries, and we are also important members of the Global South.… pic.twitter.com/uJV595g54i

— ANI (@ANI) August 31, 2025

উল্লেখ্য, এবারের এসসিও সম্মেলনে সদস্য রাষ্ট্রগুলির পাশাপাশি আরও ২০টিরও বেশি বিদেশি নেতা ও ১০টি আন্তর্জাতিক সংস্থার প্রধান অংশ নিচ্ছেন। বর্তমানে ভারত, চীন, রাশিয়া, পাকিস্তান, ইরান, কাজাখস্তান, কিরগিজস্তান, তাজিকিস্তান, উজবেকিস্তান ও বেলারুশ এসসিও–র সদস্য। এর বাইরে আরও ১৬টি দেশ পর্যবেক্ষক বা সংলাপ সহযোগী হিসেবে যুক্ত রয়েছে।